《时雪应祷周子车和东坡所次柳子玉韵见始用韵》
宋代·高斯得

大冬衍阳人久渴，井泥无泉百川竭。
老天有意濡沫之，一夜幻成三尺雪。
勿嘲见卵索时夜，在眼来牟疑仿佛。
蹇予谁敢贪天功，片片无非后皇德。
由来此物贵腊前，况复霏霙当畅月。
坡公守颍足风流，坐看斜飞咏愁绝。
明朝亦欲踵前规，试与诸君相暖熟。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。